Document ID: 32013R0818

NARIADENIE KOMISIE (EÚ) č. 818/2013
z 28. augusta 2013,
ktorým sa mení príloha III k nariadeniu Európskeho parlamentu a Rady (ES) č. 1333/2008, pokiaľ ide o použitie sacharoesterov mastných kyselín (E 473) v arómach do čírych ochutených nápojov na báze vody
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č.1333/2008 zo 16. decembra 2008 o prídavných látkach v potravinách (1), a najmä jeho článok 10 ods. 3 a článok 30 ods. 5,
keďže:
(1)
V prílohe III k nariadeniu (ES) č. 1333/2008 je stanovený zoznam Únie obsahujúci prídavné látky v potravinách schválené na používanie v potravinárskych arómach, ako aj podmienky ich používania.
(2)
Tento zoznam je možné aktualizovať v súlade so spoločným postupom uvedeným v nariadení Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2).
(3)
V zmysle článku 3 ods. 1 nariadenia (ES) č. 1331/2008 sa zoznam Únie obsahujúci prídavné látky v potravinách môže aktualizovať buď na podnet Komisie, alebo na základe žiadosti.
(4)
Dňa 20. augusta 2008 bola doručená a členským štátom postúpená žiadosť o povolenie používať sacharoestery mastných kyselín (E 473) ako emulzifikátory v arómach.
(5)
Emulzifikátory sú potrebné na stabilizáciu olejových aróm pridávaných do nápojov na báze vody. Bez pridania emulzifikátora by sa aromatický olej nerozpustil a zostal na povrchu nápoja ako olejový prstenec. To by zabránilo rovnomernému rozptýleniu arómy v nápoji a zvýšilo expozíciu účinkom kyslíka, čo by viedlo k obmedzeniu organoleptických vlastností. Zároveň by to výrazne sťažilo získanie číreho nápoja. Týmto ťažkostiam sa dá do určitej miery vyhnúť použitím zvyškových olejov z prania, tie však majú tiež obmedzené organoleptické vlastnosti. Použitím sacharoesterov mastných kyselín sa dosiahne číry nápoj s vylepšenou funkčnosťou pridanej arómy.
(6)
V zmysle článku 3 ods. 2 nariadenia (ES) č. 1331/2008 je Komisia povinná požiadať Európsky úrad pre bezpečnosť potravín o vydanie stanoviska s cieľom aktualizovať zoznam Únie, v ktorom sú uvedené prídavné látky v potravinách, ako sa stanovuje v prílohe III k nariadeniu (ES) č. 1333/2008.
(7)
Európsky úrad pre bezpečnosť potravín vydal stanovisko k sacharoesterom mastných kyselín (E 473) a stanovil prijateľný denný príjem 40 mg na kg telesnej hmotnosti (3). Expozícia účinkom sacharoesterov mastných kyselín, ku ktorej môže dôjsť ďalším navrhovaným použitím v čírych ochutených nealkoholických nápojoch, predstavuje menej ako 0,1 % prijateľného denného príjmu (4). Vzhľadom na skutočnosť, že expozícia spôsobená ďalším použitím tejto prídavnej látky je v porovnaní s prijateľným denným príjmom zanedbateľná, je nepravdepodobné, že takéto ďalšie použitie sacharoesterov mastných kyselín (E 473) bude mať účinok na ľudské zdravie.
(8)
Preto je vhodné povoliť použitie sacharoesterov mastných kyselín (E 473) ako potravinárskej prídavnej látky v arómach do čírych ochutených nápojov na báze vody.
(9)
Príloha III k nariadeniu (ES) č. 1333/2008 by sa preto mala zodpovedajúcim spôsobom zmeniť.
(10)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Príloha III k nariadeniu (ES) č. 1333/2008 sa týmto mení v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. augusta 2013

Labels: 0
3
17